作者:顧況
標題:大茅嶺東新居憶亡子從真
內容:谷鳥猶呼兒，山人夕沾襟。懷哉隔生死，悵矣徒登臨。東門憂不入，西河遇亦深。古來失中道，偶向經中尋。大象無停輪，倏忽成古今。其夭非不幸，煉形由太陰。凡欲攀雲階，譬如火鑄金。虛室留舊劄，洞房掩閑琴。泉源登方諸，上有空青林。彷彿通寤寐，蕭寥邈微音。軟草被汀洲，鮮雲略浮沈。赬景宣疊麗，紺波響飄淋。石窟含雲巢，迢迢耿南岑。悲恨自茲斷，情塵詎能侵。真靜一時變，坐起唯從心。